Document ID: 32009D0607

ΑΠΌΦΑΣΗ ΤΗΣ ΕΠΙΤΡΟΠΉΣ
της 9ης Ιουλίου 2009
για καθορισμό οικολογικών κριτηρίων απονομής του κοινοτικού οικολογικού σήματος σε σκληρές επενδύσεις
[κοινοποιηθείσα υπό τον αριθμό Ε(2009) 5613]
(Κείμενο που παρουσιάζει ενδιαφέρον για τον ΕΟΧ)
(2009/607/ΕΚ)
Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,
Έχοντας υπόψη:
τη συνθήκη για την ίδρυση της Ευρωπαϊκής Κοινότητας,
τον κανονισμό (ΕΚ) αριθ. 1980/2000 του Ευρωπαϊκού Κοινοβουλίου και του Συμβουλίου, της 17ης Ιουλίου 2000, περί αναθεωρημένου κοινοτικού συστήματος απονομής οικολογικού σήματος (1), και ιδίως το άρθρο 6 παράγραφος 1 δεύτερο εδάφιο,
Μετά από διαβούλευση με το Συμβούλιο Οικολογικής Σήμανσης της Ευρωπαϊκής Ένωσης,
Εκτιμώντας τα ακόλουθα:
(1)
Σύμφωνα με τον κανονισμό (ΕΚ) αριθ. 1980/2000, για να λάβει οικολογικό σήμα, ένα προϊόν πρέπει να διαθέτει χαρακτηριστικά που του επιτρέπουν να συμβάλει σημαντικά στη βελτίωση καθοριστικών οικολογικών παραμέτρων.
(2)
Ο κανονισμός (ΕΚ) αριθ. 1980/2000 προβλέπει τον καθορισμό ειδικών κριτηρίων απονομής του οικολογικού σήματος ανά κατηγορία προϊόντων, με βάση το σχέδιο κριτηρίων που καταρτίζει το Συμβούλιο Οικολογικής Σήμανσης της Ευρωπαϊκής Ένωσης.
(3)
Προβλέπει επίσης ότι η αναθεώρηση των κριτηρίων απονομής του οικολογικού σήματος, καθώς και των απαιτήσεων εκτίμησης και εξακρίβωσης που αφορούν τα κριτήρια αυτά, διενεργείται εγκαίρως προτού λήξει η περίοδος ισχύος των κριτηρίων που έχουν καθοριστεί για κάθε κατηγορία προϊόντων.
(4)
Κατ’ εφαρμογή του κανονισμού (ΕΚ) αριθ. 1980/2000, διενεργήθηκε εγκαίρως αναθεώρηση των οικολογικών κριτηρίων, καθώς και των σχετικών απαιτήσεων εκτίμησης και εξακρίβωσης, που καθορίστηκαν με την απόφαση 2002/272/ΕΚ της Επιτροπής, της 25ης Μαρτίου 2002, με την οποία καθιερώνονται οικολογικά κριτήρια για την απονομή του κοινοτικού οικολογικού σήματος στις σκληρές επενδύσεις δαπέδου (2). Τα εν λόγω οικολογικά κριτήρια και οι σχετικές απαιτήσεις εκτίμησης και εξακρίβωσης ισχύουν μέχρι την 31η Μαρτίου 2010.
(5)
Με βάση την αναθεώρηση αυτή, ενδείκνυται να τροποποιηθεί ο τίτλος και ο ορισμός της κατηγορίας προϊόντων και να καθοριστούν νέα οικολογικά κριτήρια για να ληφθούν υπόψη οι εξελίξεις της επιστήμης και της αγοράς.
(6)
Τα οικολογικά κριτήρια και οι σχετικές απαιτήσεις εκτίμησης και εξακρίβωσης πρέπει να ισχύουν τέσσερα έτη από την ημερομηνία έκδοσης της παρούσας απόφασης.
(7)
Συνεπώς, πρέπει να αντικατασταθεί η απόφαση 2002/272/ΕΚ.
(8)
Πρέπει να προβλεφθεί μεταβατική περίοδος για τους παραγωγούς των οποίων τα προϊόντα έχουν λάβει οικολογικό σήμα για σκληρές επενδύσεις βάσει των κριτηρίων που περιέχονται στην απόφαση 2002/272/ΕΚ, ώστε να έχουν στη διάθεσή τους επαρκή χρόνο να προσαρμόσουν τα προϊόντα τους για να πληρούν τα αναθεωρημένα κριτήρια και απαιτήσεις. Πρέπει επίσης να επιτραπεί στους παραγωγούς να υποβάλλουν αιτήσεις βάσει των κριτηρίων της απόφασης 2002/272/ΕΚ ή βάσει των κριτηρίων που καθορίζονται στην παρούσα απόφαση μέχρι τη λήξη ισχύος της απόφασης 2002/272/ΕΚ.
(9)
Τα μέτρα που προβλέπονται από την παρούσα απόφαση είναι σύμφωνα με τη γνώμη της επιτροπής που έχει συσταθεί δυνάμει του άρθρου 17 του κανονισμού (ΕΚ) αριθ. 1980/2000,
ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
Άρθρο 1
Η κατηγορία προϊόντων «σκληρές επενδύσεις» περιλαμβάνει φυσικούς λίθους, συσσωματωμένους λίθους, στοιχεία επίστρωσης από σκυρόδεμα, πλακίδια μωσαϊκού, κεραμικά πλακίδια και αργιλικά πλακίδια για εσωτερική/εξωτερική χρήση, χωρίς καμία σχετική δομική λειτουργία. Για τις σκληρές επενδύσεις τα κριτήρια μπορούν να εφαρμοστούν τόσο σε επενδύσεις δαπέδου όσο και σε επενδύσεις τοίχου, εφόσον η διαδικασία παραγωγής είναι η ίδια και χρησιμοποιούνται τα ίδια υλικά και οι ίδιες μέθοδοι κατασκευής.
Άρθρο 2
Προκειμένου να απονεμηθεί το κοινοτικό οικολογικό σήμα σε προϊόντα που εμπίπτουν στην κατηγορία προϊόντων «σκληρές επενδύσεις» βάσει του κανονισμού (ΕΚ) αριθ. 1980/2000 (εφεξής «οικολογικό σήμα»), μια σκληρή επένδυση συμμορφώνεται με τα κριτήρια που παρατίθενται στο παράρτημα της παρούσας απόφασης.
Άρθρο 3
Τα οικολογικά κριτήρια για την κατηγορία προϊόντων «σκληρές επενδύσεις», καθώς και οι σχετικές απαιτήσεις εκτίμησης και εξακρίβωσης ισχύουν τέσσερα έτη από την ημερομηνία έκδοσης της παρούσας απόφασης.
Άρθρο 4
Για διοικητικούς σκοπούς, η κατηγορία προϊόντων «σκληρές επενδύσεις» λαμβάνει τον κωδικό αριθμό «021».
Άρθρο 5
Η απόφαση 2002/272/ΕΚ καταργείται.
Άρθρο 6
1. Οι αιτήσεις για την απονομή του οικολογικού σήματος σε προϊόντα της κατηγορίας «σκληρές επενδύσεις» που έχουν υποβληθεί πριν από την ημερομηνία έκδοσης της παρούσας απόφασης αξιολογούνται σύμφωνα με τους όρους της απόφασης 2002/272/ΕΚ.
2. Οι αιτήσεις για την απονομή του οικολογικού σήματος σε προϊόντα της κατηγορίας «σκληρές επενδύσεις» που υποβάλλονται μετά την ημερομηνία έκδοσης της παρούσας απόφασης, αλλά μέχρι και την 31η Μαρτίου 2010 το αργότερο μπορούν να βασίζονται είτε στα κριτήρια που ορίζονται στην απόφαση 2002/272/ΕΚ είτε στα κριτήρια που ορίζονται στην παρούσα απόφαση.
Οι αιτήσεις αυτές αξιολογούνται σύμφωνα με τα κριτήρια στα οποία βασίζονται.
3. Όταν το οικολογικό σήμα απονέμεται βάσει αίτησης που έχει αξιολογηθεί σύμφωνα με τα κριτήρια της απόφασης 2002/272/ΕΚ, το οικολογικό σήμα μπορεί να χρησιμοποιείται μέχρι δώδεκα μήνες μετά την έκδοση της παρούσας απόφασης.
Άρθρο 7
Η παρούσα απόφαση απευθύνεται στα κράτη μέλη.
Βρυξέλλες, 9 Ιουλίου 2009.

Labels: 3
7
1
20